《挽张南轩先生八首》
宋代·彭龟年

邪正不两立，何异获与薰。
宁怀爱憎念，趣尚难同群。
向来阊阖疏，杯水沃烈焚。
虽无扑灭期，固亦催炎熏。
黄钟动孤管，众乐知有君。
只今才数年，荟蔚朝隮云。
公身虽已殒，公言犹可闻。
所期动九天，从此泾渭分。
宁愿如曲江，一尊酹孤坟。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。